Na osnovu člana 46. stav 1. Zakona o planiranju i izgradnji ("Službeni glasnik RS", br. 72/09 i 81/09 - ispravka) i člana 43. stav 1. Zakona o Vladi ("Službeni glasnik RS", br. 55/05, 71/05 - ispravka, 101/07 i 65/08), 

Vlada donosi

ODLUKU 
O IZRADI PROSTORNOG PLANA PODRUČJA POSEBNE NAMENE PRIRODNOG DOBRA BELJANICA-KUČAJ 

(Sl. glasnik RS br. 42/10) 

Osnovni tekst na snazi od 26/06/2010 , u primeni od 26/06/2010 

1. Pristupa se izradi Prostornog plana područja posebne namene prirodnog dobra Beljanica-Kučaj (u daljem tekstu: Prostorni plan).

2. Cilj donošenja Prostornog plana je: utvrđivanje dugoročne koncepcije organizacije, uređenja, zaštite i korišćenja prirodnog dobra Beljanica-Kučaj; racionalno korišćenje i očuvanje prirodnih resursa; zaštita i unapređenje životne sredine, prirodnih i nepokretnih kulturnih dobara; valorizacija komplementarnih potencijala područja za razvoj; prostorni, saobraćajni, privredni i drugi oblici integracije područja sa okruženjem.

3. Područje Prostornog plana obuhvata delove teritorija opština Žagubica, Despotovac, Boljevac, Paraćin i Bor, i to: na teritoriji opštine Žagubica cele katastarske opštine Žagubica, Izvarica, Krupaja, Mali Kamen, Milanovac, Ribare, Sige i Suvi Do; na teritoriji opštine Despotovac cele katastarske opštine Židilje, Jelovac, Ravna Reka, Senjski Rudnik, Sladaja i Strmosten; na teritoriji opštine Boljevac cele katastarske opštine Bogovina, Jablanica, Krivi Vir, Lukovo, Mali Izvor i Podgorac 1; na teritoriji opštine Paraćin cele katastarske opštine Buljane, Gornja Mutnica, Izvor i Stubica; na teritoriji opštine Bor cele katastarske opštine Zlot 1 i Zlot 5.

Konačne granice Prostornog plana područja posebne namene utvrdiće se prilikom izrade i verifikacije Koncepta plana, a u skladu sa uslovima Zavoda za zaštitu prirode Srbije i elaboratom o zaštiti prirodnog dobra Beljanica-Kučaj.

Područje Prostornog plana dato je na grafičkom prikazu, koji je odštampan uz ovu odluku i čini njen sastavni deo. 

4. Prostorni plan sadrži: polazne osnove za izradu plana; ocenu postojećeg stanja (SWOT analiza); posebno obeležavanje građevinskog područja sa granicama područja; delove teritorije za koje je predviđena izrada urbanističkog plana; ciljeve, principe i operativne ciljeve prostornog razvoja područja posebne namene; koncepciju prostornog razvoja područja posebne namene; koncepciju i propoziciju zaštite, uređenja i razvoja prirode i prirodnih sistema; koncepciju i propozicije u odnosu na eventualne demografsko-socijalne probleme; prostorni razvoj funkcije posebne namene, distribuciju aktivnosti i upotrebu zemljišta; prostorni razvoj saobraćaja, infrastrukturnih sistema i povezivanje sa drugim mrežama; pravila uređenja i građenja i druge elemente regulacije za delove teritorije u obuhvatu plana za koje nije predviđena izrada urbanističkog plana; mere zaštite, uređenja i unapređenja prirodnih i kulturnih dobara; mere zaštite životne sredine; mere i instrumenti za ostvarivanje prostornog plana područja posebne namene i prioritetnih planskih rešenja; i mere za sprovođenje prostornog plana posebne namene. 

Strateška procena uticaja na životnu sredinu je sastavni deo Prostornog plana.

5. Nosilac izrade Prostornog plana je Republička agencija za prostorno planiranje.

Nosilac izrade Prostornog plana dužan je da obezbedi pribavljanje mišljenja, uslova i saglasnosti nadležnih organa i organizacija propisanih zakonom, kao i da osigura saradnju i usaglašavanje stavova sa svim relevantnim subjektima planiranja.

6. Ministarstva, posebne organizacije, javna preduzeća i ustanove nadležne za poslove zaštite životne sredine, zaštite prirode i spomenika kulture, infrastrukture, poljoprivrede, šumarstva i vodoprivrede, rudarstva i energetike i drugi zainteresovani organi i organizacije, dostaviće u roku od 30 dana od dana stupanja na snagu ove odluke sve raspoložive podatke, uslove i dokumentaciju iz delokruga svoga rada nosiocu izrade Prostornog plana.

7. Rok za izradu Prostornog plana je šest meseci od dana stupanja na snagu ove odluke.

8. Sredstva za izradu Prostornog plana obezbediće se u budžetu Republike Srbije preko Republičke agencije za prostorno planiranje.

9. Odluka o izradi Strateške procene uticaja Prostornog plana područja posebne namene prirodnog dobra Beljanica na životnu sredinu ("Službeni glasnik RS", broj 16/10) je sastavni deo ove odluke. 

10. Nacrt prostornog plana biće izložen na javni uvid u trajanju od 30 dana u zgradama skupština opština Žagubica, Boljevac, Despotovac, Paraćin i Bor.

11. Ova odluka stupa na snagu osmog dana od dana objavljivanja u "Službenom glasniku Republike Srbije".

05 broj 350-4213/2010 
U Beogradu, 10. juna 2010. godine 

Vlada

Predsednik, 
dr Mirko Cvetković, s.r. 

